VERES TAMÁS

**KARANTÉNKÖLYKÖK**

egyfelvonásos

APA (42 éves, nemrég lett munkanélküli)

ÁGI (18 éves, érettségi előtt álló diák)

KATIKA (8 éves kisdiák)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Első jelenet*

*Apa hazaérkezik a boltból. Telefonál.*

APA Szervusz, drágám! Vigyázz magadra! *(leteszi a telefont, ami újból elked csörögni.)* Jó, hogy letettem ezt a vackot! Szia Laci! Egy hang a múltból! Ezer éve nem hallottam rólad. Mi a helyzet? Gondolom, unod magad a karantén alatt! Én is ezt csinálom! Olyan embereket is felhívtam már, akikkel húsz éve nem találkoztam! Jól vagyunk, csak nem sűrűn látom az asszonyt. Tudod, a kórházban dolgozik. Rá ott most nagyobb szükség van, mint itthon. Én? Engem most küldtek el, de annyira nem bánom. Van még egy kis félretett pénzünk, majd feléljük. Hogy mi lesz, ha elfogy? Nem érdekel! Jobb élő és egészséges szegénynek lenni, mint beteg vagy halott gazdagnak! Egy gyárban dolgoztam. Naponta több száz emberrel voltam kapcsolatban. Így legalább kevesebb emberrel lépek érintkezésbe. Kevesebb az esélye, hogy elkapom, vagy hazahozom a vírust. Az nem aggaszt, hogy én lebetegszem, de nem szeretném, ha a gyerekek is elkapnák! Én vagyok most velük itthon. A kicsi nyolc éves, a nagy tizennyolc. Eddig a nagy vigyázott a kicsire, de most már én is itt vagyok. Legalább lesz időm rendbe tenni a házat! Úgy néz ki az udvar, mintha végigsüvített volna egy bomba földrengés után nálunk. Soha nem volt időm megcsinálni a munka mellett! Most lesz! Te is munkanélküli vagy? Kidobtak az igazgatótanácsból? Azért, mert kiraktál egy posztot a Facebook-ra, hogy mindenki maradjon otthon? Örülj neki! Nekik több esélyük van így lebetegedni, mint neked! Örülök, hogy hallottam a hangod! Szervusz! *(csalódott hangon folytatja)* Te is csak akkor hívsz fel, amikor világvége van!

KATIKA Szia, Apuci!

APA Szia, Katika! Hogy ment a tanulás, amíg nem voltam itthon?

KATIKA Csak a boltba mentél!

APA Igen, de az három óra hosszáig tartott! Szinte sehol nem találtam vécépapírt. Bezzeg az én időmben jó volt a cementeszsák, meg az újság is ilyesmire!

KATIKA Akkor te használd azokat! Úgy több vécépapír jut nekünk! Képzeld, ma öten voltunk a csoportban! Olyan jó volt látni a többieket! Igaz, hogy csak kamerán keresztül, de akkor is! Jó lenne már újra együtt tanulni, meg együtt játszani!

APA Arra is sor kerül! Anya nagyon-nagyon sok beteget meggyógyít azért, hogy te tudj újra játszani a többiekkel! Ági, a nővéred hol van?

KATIKA Online fizikaórát tartanak neki.

ÁGI Szia! Már hazajöttél?

APA Három órája mentem el! Ha nem játszottál volna a számítógépeden tanulás helyett, amikor elindultam, észrevetted volna, mennyi idő telt el!

ÁGI Laptop! Nem számítógép!

APA Az is számítógép, csak hordozható!

ÁGI *(gúnyosan)* Igen, apa!

APA A húgod azt mondta, fizikaórád van!

ÁGI Igen! Ez az egyetlen tanár, aki akkor tart órát, amikor az órarendbe is be van írva. Most adott egy feladatot és azt kell megoldani negyvenöt percen belül. Negyven perc alatt sikerült elkészülnöm vele, utána elküldtem neki.

APA Mi volt a feladat?

ÁGI Össze kellett hasonlítani a Nap, a fúziós erőmű és a hidrogénbomba működését. Kaptunk házi feladatot is. Tudnál benne segíteni?

APA Hallgatlak!

ÁGI Károly 21 éves élsportoló. Pulzusa 65/perc, kamratérfogata 85 köbcentiméter. András enyhén túlsúlyos, 23 éves fiatalember. Keveset mozog. Pulzusa 78/perc, kamratérfogata 70 köbcentiméter. Határozd meg a két férfi keringési perctérfogatát! Értelmezd a szívműködésre vonatkozó adatok különbségét az életmódbeli különbségek figyelembevételével!

APA Mi lenne, ha normális felnőtteket nevelnének belőletek, nem atomfizikusokat? Egyszerűbb lenne, ha azt tanítanák meg, hogy oszd be a pénzt, hogy ne dögölj éhen!

ÁGI De apa! Ezt ti se tudjátok megoldani anyával! Egyik napról a másikra élünk!

APA Éppen ez az! Nekünk se tanították meg, ezért én se tudom nektek megtanítani! A tanáraitokban bíztam. Az egyik munkatársam, illetve most már csak volt munkatársam arról panaszkodott, hogy mostantól egyik hónapban a számlákat fizeti, a másikban élelmiszert vesz. Én meg röhögtem. Akkor nálam semmi se változik, mert tizenkét éve így élek!

ÁGI Büszke lehetsz magadra! A legtöbb osztálytársamnak már autója is van, nekem meg dolgoznom kell a tanulás mellett, hogy megszerezzem a jogosítványt! Miért ilyen igazságtalan velem az élet?

APA Mire mennek az autóikkal, ha kijárási tilalom van?

ÁGI Azt is csak mi tartjuk be! Egy csomó ismerősöm posztolgatja, hogy hová mennek kirándulni!

APA Kislányom! Azért, mert mások idióták, nekünk nem kell annak lennünk! Kevesebb az esélye, hogy elkapjuk ezt a nyavalyát, ha itthon maradunk!

KATIKA Ne veszekedjetek! Apa! Anya mikor jön haza?

APA Nem tudom. Hány óra van?

KATIKA Háromnegyed négy!

APA Akkor sipirc a szobádba és vedd elő a furulyát, meg a kottafüzetet! Öt órakor hív Kriszti néni és kezdődik Skype-on a furulyaóra! Gyere! Mindjárt bekapcsolom a számítógépemet!

ÁGI A tied is laptop!

APA Nem tökmindegy? Számítógép, számítógép! Menjünk, Katika!

*Második jelenet*

ÁGI Miért vagyok én ilyen maradi szülőkkel megáldva! *(csörög a telefonja, felveszi)* Szia, Pali! Beszélhetünk nyugodtan, most skip-eltem a fateromat, meg a húgomat! Egyre elviselhetetlenebb, hogy össze vagyok velük zárva! Nálatok, mi a téma? De jó neked, hogy apukádnak olyan a foglalkozása, hogy állandóan úton van! Az én apámnak hiába mondtam, hogy menjen el mellé, van felvétel, kétszer annyit fog keresni, mint a gyárban. Ipari hűtőgépeket mindig kell szerelni! Folyton az volt a válasz, hogy ő húsz évig ingázott és elege van belőle! Ő helyben akar dolgozni! Amíg buszozott, meg vonatozott, legalább kevesebbet volt itthon! Most, hogy munkanélküli lett, meg nem találja a helyét! Igen, tudom, hogy azért váltak el a szüleid, mert apukád sose volt otthon! Lol! Csoda, hogy múlt hét végén elengedtek hozzád! Annyira kúl volt veled lenni! Azt adom! Én is szeretnék már egyet nyársalni! Pedig nem is szeretem a szalonnát! Csak nálatok mindenki lazább, mint nálunk! Az én öregem egy karót nyelt csávó, aki folyton beéget a nyomi szövegével! Azt szeretem benne a legjobban, amikor elmegy itthonról dolgozni! Anyám? Ő mostanában sosincs itthon. Apám szerint életeket ment! Ugyan már! Mi abban az életmentés, hogy nővérként dolgozik egy kórházban és magatehetetlen aggastyánokat ágytálaz? Jobb esetben. Rosszabb esetben ágyneműcsere, fürdetés. Szerinted is? Gondold el, amikor itthon vacsora közben elmeséli, hogy Józsi bácsit ma is be kellett pelenkáznia! Képzelheted, mennyit szoktam aznap enni! Apám meg veszekszik velem, hogy miért nem eszek rendesen! Mindig csak a rágcsa, meg a csoki! Még jó, hogy a szalagavató meg lett tartva! A ballagást véleményem szerint már most offolhatjuk! Hallottad? Azt mondtam, hogy véleményem szerint! Megnézette velem a múltkor a faterom a tévében ezt az iskolatévét vagy mi a bánatot! Ott mondták, hogy ne azt mondjuk, meg ne azt írjuk, hogy szerintem, hanem, hogy véleményem szerint, mert az úgy választékosabb! Honnan tudjam, mi az, hogy választékos? Tudod, hogy a magyar órákon inkább a telefont nyomkodom, hogy el ne aludjak, mert a tanár olyan monoton hangon beszél! Tőle nem is baj, hogy csak e-mail-ben küldi a leckét! Legalább nem bántja a fülemet a hangja! Képzeld, matekból kaptam egy hármas alá-t! Igen! Tőle! Aki mindig csak egyeseket ad! Ez olyan, mintha másnál ötöst kaptam volna! Kissé az agyamra ment ma a tanulás! Ha a húgom végez a furulyaórával, akkor befekszem az ágyamba és chillelek egy kicsit! Utána játszhatunk a neten, ha gondolod! Tegnap nem volt az igazi, mert az én gépemen nagyon laggolt a game! Leraklak, mert jön az a hashtag-őskövület apám!

APA Köszönöm, hogy vigyáztál a húgodra, amíg nem voltam itthon!

ÁGI Nincs mit. Nem mintha lett volna más választásom!

APA Tessék?

ÁGI Semmi! Vettél valami nasit a boltban?

APA Jó ideig nem fogunk ilyesmit venni. Meg kell húznunk a nadrágszíjat, amíg nem találok új munkahelyet!

ÁGI Egyszerűbb lenne találni, ha nekiállnál keresni!

APA Máskor egyszerűbb lenne, de most mindenhol leépítések vannak! Örülök, ha munkanélküli segélyt fogok kapni! Előre rosszul vagyok tőle, hogy be kell állnom abba a hömpölygő sorba, ami a munkaügyi központ előtt szokott állni!

ÁGI Szerintem…Bocsánat, véleményem szerint most ott is csak online lehet regisztrálni!

APA Ha lehet egyáltalán regisztrálni! Tudsz segíteni? Meg tudjuk nézni a honlapjukat?

ÁGI Anya szokta az ilyen hivatalos dolgokat intézni.

APA Ezt én is tudom! Amit nem tudok az az, hogy anya mikor fog hazajönni a kórházból! Ezeket a dolgokat mostantól nekünk kell megoldanunk!

ÁGI Nekünk? Kettőnknek?

APA Igen. Te az informatikai tudásoddal, én az életbölcsességemmel!

ÁGI Ha lenne életbölcsességed, külön szobám lenne nekem meg a húgomnak!

APA Tervben volt, hogy kibővítjük a házat, de jött ez a nyomorult járvány!

ÁGI Ugyan már! Ez már évek óta tervben van, de pénz sose volt rá, mert anyámnak ott a rosszul fizető nővéri munkája, amit ő hivatásnak nevez, neked pedig! Téged inkább hagyjunk!

APA Mondd végig, ha elkezdted!

ÁGI Negyvenkét éves vagy és ez már a huszonharmadik munkahelyed! Más egy helyen dolgozik le negyven évet és elmegy nyugdíjba, te meg…

APA Azt ugye tudod, hogy sehonnan se rúgtak ki? Mindenhol én mondtam fel! Ahol nem éreztem jól magam, onnan eljöttem!

ÁGI Szóval a problémák megoldása helyett inkább újabbakat generáltál magadnak és a családodnak! A házunkkal se foglalkozol! Nem merem ebbe a közegbe elhívni a barátaimat, mert másnap arról pletykálnának, mekkora disznóól van nálunk a házban, meg az udvaron!

APA Eddig nem nagyon volt rá időm, de a karantén alatt meg tudom majd csinálni.

ÁGI Felesleges! A karantén után ugyanúgy fog kinézni!

APA Igazad van! Elintézzük, hogy ne úgy nézzen ki! Hamarosan tavaszi szünet lesz! Akkor nem kaptok leckét! Lesz időd segíteni nekem rendbe rakni mindent!

ÁGI Nekem?

APA Igen! A tavaszi szünetben nem kell arra hivatkoznod, hogy tanulnod kell, azért nem tudsz itthon segíteni! Kimegyünk az udvarra, rendbe tesszük, utána kitakarítunk idebent is! De jó, hogy itthon vagytok a húgoddal! Hárman pikkpakk megcsináljuk!

ÁGI De én szerettem volna elmenni pár napra a Paliékhoz! A karantén óta alig látjuk egymást!

APA Ha rend lesz itthon, utána mehetsz!

ÁGI De…

APA Nincs de! Te oktatsz ki engem? Akinek le akar esni az aranygyűrű az ujjáról, ha annyit kérünk, hogy mosogasson el néhány edényt? Rosszul vagy, ha ki kell menni a kertbe dolgozni! Mindent kitalálsz, csak hogy ne kelljen itthon csinálni semmit! Ha tele van a hűtő normális ételekkel, te akkor is húzod a szádat, hogy miért nem rendelünk pizzát vagy gyrost? Engem nem érdekel, máshol hogy játszod az úri picsát, de amíg az én kenyeremet eszed, addig azt csinálod, amit én mondok!

ÁGI Jut eszembe, nincs itthon kenyér! Vettél a boltban?

APA Azt elfelejtettem a nagy vécépapírvadászat közepette. Kiszaladok a sarokra a Zolihoz. Ti meg addig tanuljatok!

*Harmadik jelenet*

ÁGI Mást se csinálunk! A tanárok folyamatosan zúdítják ránk a leckét! Menj csak a boltba kenyérért! Legalább végre kenyérkereső leszel! Katika! Te hová mész?

KATIKA Megyek imádkozni. Jössz?

ÁGI Hagyjál már ezzel a hülyeséggel!

KATIKA Anyával mindig imádkoztunk a vasárnapi istentiszteleteken! Anya mindig azt mondja, csak kérni kell és megadatik! Isten meghallgat minket!

ÁGI Akkor szólj neki, hogy legyen vége ennek a járványnak, mert már nagyon unom!

KATIKA Te is a barátaiddal akarsz lenni a suliban?

ÁGI Én csak máshol akarok lenni, nem itthon! Megszerezni a jogosítványt, venni egy autót és elautózni a naplementébe.

KATIKA Miért épp a naplementébe?

ÁGI Ez csak egy mondás! A cowboyok is mindig a naplementébe lovagoltak el a könyvekben és a filmekben.

KATIKA Nem tudták, hogy a Nap szétégeti őket, ha belelovagolnak?

ÁGI Biztos azért mentek naplementekor, mert akkor már nem éget annyira a Nap.

KATIKA Ez logikus válasznak tűnik. Tesó! Te olyan okos vagy!

ÁGI Tudom! Megyek, játszok egy kicsit, hogy a sok tudomány ne nyomassza annyira az agyamat!

*Negyedik jelenet*

KATIKA Én meg imádkozok egy kicsit! Drága Istenem! Köszönöm neked a családomat, az anyukámat, az apukámat, a tesómat, és minden családtagomat! Kérlek téged, hogy legyen vége ennek a járványnak, mert nagyon hiányoznak a barátaim és a tanárnénim! Néha tudok velük beszélgetni videochat-en, de az nem ugyanaz! Olyan jó lenne Ági nénit átölelni újra! És az se baj, ha Erika néni kicsit szigorú! Úgy hiányoznak nekem! Jó lenne újra fogócskázni az udvaron, amikor hozzáérhetünk egymáshoz! Szeretném, ha anya és a doktor bácsik minél több beteget meggyógyítanának, hogy anya minél hamarabb haza tudjon jönni! Szeretném, ha a tesóm kicsit okosabb lenne! Hallottad, hogy most is butaságokat beszélt, de én inkább ráhagyom, mint hogy megbántsam. Mégiscsak ő vigyázott rám hetekig, amíg apának volt munkahelye! Köszönök mindent! Ámen!

APA Mit csinálsz?

KATIKA Imádkoztam.

APA Miért?

KATIKA Mindenért és mindenkiért.

APA Végül is ártani nem árt. Zolinál kaptam kenyeret a sarkon. És volt nála egy csomó vécépapír is! Hogy miért nem hozzá indultam először! Katika! A te telefonod csörög?

KATIKA Igen! Kezdődik a videochat a karanténkölykökkel!

APA Kikkel?

KATIKA Noémi anyukája csinált egy csoportot. Belerakta minden osztálytársamat. Az a neve, hogy karanténkölykök. Ilyenkor szoktunk egymással beszélgetni és játszani.

APA Hogy tudtok kamerán keresztül játszani?

KATIKA Vannak ilyen vicces alkalmazások, hogy tudunk egymásra rajzolni, meg ilyenek!

APA Jól van! Beszélgess velük! Utána folytatjuk a tanulást!

KATIKA Rendicsek!

*Ötödik jelenet*

APA *(Csörög a telefonja)* Szia, drágám! Mi újság a kórházban? Itthon minden oké! Katika éppen a karanténkölykökkel beszélget! Nem! Engem ne vegyenek be abba a csoportba! Nem érdekel, hogy az a sok ráérő nőszemély miről pletykál! Hogy tudnak most is pletykálni, amikor események sincsenek? Ha ennek vége minden nap moziba, meg színházba megyünk! Még táncolni is megtanulok! Úgy fogok rumbázni, hogy magam is megbánom! Persze, hogy nem tudom, mi az a rumba, de majd megtanulom! Itt a nagyobbik lányod! Üzensz valamit anyádnak?

ÁGI Jó lenne, ha hazajönne, mert téged egyre nehezebb elviselni!

APA Az a tény, hogy tavaly nyáron betöltötted a tizennyolcat, még nem jogosít fel rá, hogy szemtelen legyél velem! Ha nem tetszik az itthoni rendszer, akkor el lehet költözni ebből a házból!

ÁGI Mégis, hogy költözzek el? Kijárási tilalom van!

APA Menj vissza a számítógépedhez…Bocsánat, a laptopodhoz és játssz tovább! Máshoz úgyse értesz! Addig se velem szemtelenkedsz!

ÁGI Mindjárt, csak most afkolom a játékot!

APA Mit csinálsz?

ÁGI Pihentetem. Kijöttem valami flamóért! Remélem van valami értelmes is a frigóban!

APA Te tulajdonképpen milyen nyelven beszélsz?

ÁGI Hát magyarul!

APA Tolmács kell a gyerekedhez! Az agyamra megy ezzel a suliban ráragadt tiniszlenggel. A kicsi? Most imádkozott érted, meg a családért. Cuki volt! Tudom, hogy téged vallásos családban neveltek! Jó! Majd imádkozom vele én is! Igaz, hogy fogalmam sincs, hogy kell. Legfeljebb majd ő megtanít. Sütök egy kis palacsintát nekik. Tényleg jó lenne, ha már itthon lennél! Igen, ezt már hallottam egy párszor, hogy a betegeknek szüksége van rád! Képzeld, a családodnak is szüksége van rád! Hiányzol a gyerekeknek! Igen, nekem is! Hogy bírják ezt az állandó nyomást a tanárok elviselni? Igen, bevásároltam apádnak. A boltba csak annyi embert engednek be, amennyi szerintük tudja tartani egymástól a két méteres távolságot. A bolt előtt közben ott kvaterkázik az a sok ember, aki nem jutott még be! A legtöbb nem tartja a másiktól a biztonságos távolságot! Többen fel voltak háborodva, amikor rájuk szóltak! Én csak álltam ott csendben és játszottam a telefonommal. Igen, hordok maszkot és kesztyűt, ha kimegyek a lakásból! Nem magam miatt! Ha már én is megkaptam ezt a nyavalyát, akkor legalább a többiekre vigyázok a maszkkal. Igaz, a legtöbbjük egy felelőtlen barom, akinek hiába szajkózza a tévé, meg az internet, meg a Győrfi Pál, hogy Maradj otthon! Emlékszel a 2013-as nagy havazásra március 15-én? Egy hete szajkózta a média, hogy nagy hó, lesz, aki teheti ne induljon el! De a sok magyar akkor is elindult! A mostani helyzethez képest az nem is volt akkora katasztrófa, hogy többen ott ragadtak a hóban. Az csak bosszantó volt. Abba nem lehetett belehalni. Apádnak miért nem jó, ha másik boltban vásárolok? Tudom, hogy ezt a boltot szokta meg, de én nem szoktam oda járni. Azt se tudom, mit hol keressek. Ma is egy fél óráig kóvályogtam, hogy megtaláljam neki a nokedlit, ami előre ki van szaggatva, csak ki kell neki főzni! De nem találtam meg! Ha annyira nokedlit akar enni szaggasson magának! Tanulja meg! A másik, amivel kiakaszt, az a lottója: Mondtam neki, hogy majd feladom online. Rávágta, hogy az úgy nem jó! Ő csak a papírban bízik! A lottózóban egyszerre csak két ember lehet bent! Gondolhatod, mire bejutottam! Mondtam, hogy feladom a múlt heti szelvényét. Az úgy nem jó, mert most új számokkal játszik! Mondtam neki, hogy diktálja be a telefonba a számokat! Felírtam és úgy adtam fel. Persze! Menj csak életeket menteni! Én is szeretlek! Szia! *(felsóhajt)* És a mi életünket ki menti meg?

*Hatodik jelenet*

KATIKA Hogyhogy ki? Isten!

APA A te Istened miért hagyja, hogy ez történjen a világgal?

KATIKA A te Istened is, csak te még nem hiszel benne!

APA Én már nem tudom, miben hiszek!

KATIKA Ne aggódj, apa! Isten vigyáz rád és megsegít! Csak kérned kell tőle! Biztos vagyok benne, hogy anya is folyamatosan imádkozik értünk!

APA Nézzük meg a leckédet!

KATIKA Minden készen van!

APA Amikor a legutóbb ezt mondtad, a fele hiányzott!

KATIKA Te nem ellenőrizted le!

APA Te nem csináltad meg!

KATIKA Én még kicsi vagyok, nem tudok ennyi leckét fejben tartani!

APA Mindig elküldöm neked üzenetben, amit Ági néni kiír a csoportba, hogy mi a házi feladat!

KATIKA Én még kicsi vagyok, nem tudok ennyi leckét végigolvasni! A fene enné meg az összes házi feladatot!

APA Katika, hogy beszélsz? Ha sokat feleselsz, elveszem a telefonodat!

KATIKA Miért?

APA Mert te még kicsi vagy! Nem kell, hogy telefonod legyen!

KATIKA Örülsz te annak, hogy van telefonom! Papától kaptam a nyolcadik szülinapomra!

APA Akkor tényleg bosszantott, hogy miért ad egy nyolc éves gyereknek telefont, de most nagy hasznát vesszük a tanulásnál is és a kapcsolattartásban is a tanárokkal és az osztálytársakkal.

KATIKA A papa eljön minket meglocsolni húsvétkor?

APA Ha ide mer jönni, szétrúgom a seggét!

KATIKA Apa! Hogy beszélsz?

APA Otthon kell neki maradnia! Úgy kevesebb az esélye rá, hogy elkapja a betegséget! Nektek is ezért kell itthon maradni! Mindenhol kerülni kell a tömeget! Emlékszel, amikor vittelek iskolába, milyen sok ember volt hirtelen egy helyen?

KATIKA Nem, mert mindig mentél dolgozni és szidtad azokat a szülőket, akik az utolsó pillanatban indulnak el a gyerekükkel az iskolába. Mindig én voltam az első a suliban és mindig én voltam az utolsó!

APA Sajnos olyan volt a munkaidőbeosztásom, hogy csak így tudtalak bevinni!

KATIKA Tudod, mi fáj a legjobban? Hogy mire vége ennek a járványnak, már nem Ági néni és Erika néni lesz a tanító nénim. Jó lett volna ezt a pár hónapot még velük tölteni!

ÁGI Akkor én mit szóljak? Ballagásom nem lesz! Azt se tudom, le tudunk-e érettségizni az idén! Olyan, mintha megállt volna az idő!

APA Előbújtál a számítógép mellől?

ÁGI Laptop!

APA Nem érdekel! Megyek, inkább összeszedem a hozzávalókat a palacsintához!

*Hetedik jelenet*

KATIKA Palacsinta?

ÁGI Megint?

KATIKA Te is unod?

ÁGI Egy fokkal jobb, mint a paprikás krumpli. Tegnap azt főzött.

KATIKA És vasárnap is.

ÁGI Pénteken is.

KATIKA Szerdán is.

ÁGI Hétfőn nem főzött.

KATIKA Miért nem?

ÁGI Mert maradt még az előző vasárnapi ebédből.

KATIKA Az mi is volt?

ÁGI Paprikás krumpli.

KATIKA Sajnos apa csak ezt a két ételt tudja elkészíteni!

ÁGI Inkább keresek én valamilyen receptet a neten és megcsináljuk mi ketten! Meglepjük vele apát!

KATIKA Hogy lepjük meg, ha állandóan itthon van, mert nincs munkája?

ÁGI Egész nap a boltokat járta ma is vécépapír után.

KATIKA Miért olyan fontos a vécépapír ilyenkor?

ÁGI Nem fontos. De nagy ünnepek előtt és járvány idején a felnőttek megbolondulnak és nekiállnak ész nélkül felvásárolni olyan dolgokat, amikre semmi szükségük.

KATIKA Miért?

ÁGI Ez egy népszokás. Régen húsvétkor locsolkodás volt, most bevásárlási láz van.

KATIKA Ne is emlegesd a lázat! Szerinted mi is elkapjuk ezt a betegséget?

ÁGI Nem tudom. Elvileg bárki elkaphatja. De azt mondják, csak az öregekre, meg a nagyon beteg emberekre veszélyes.

KATIKA Hozzám képest te is öreg vagy! Ki fog rám vigyázni, ha nektek valami bajotok lesz?

ÁGI Te ilyeneken gondolkodsz?

KATIKA Apa és anya is ezen aggódik! Múltkor kihallgattam, amikor telefonon beszéltek!

*Nyolcadik jelenet*

APA Megtaláltam mindent. Már csak a tojás kell a hűtőből!

ÁGI Ööö..Azt megettük tegnap tükörtojásnak.

APA Nem gond! Úgy látom van itthon minden egy jó paprikás krumplihoz!

ÁGI Miért kell nekünk mindig paprikás krumplit, meg palacsintát enni?

APA Azért, mert nem te főzöl!

ÁGI Nekem nincs rá időm! Tanulnom kell!

APA Elkezdődött a tavaszi szünet, úgyhogy már nem kell! Mától te főzöl!

ÁGI Oké! Tea lesz keksszel!

APA Nem! Leülsz a laptop elé és keresel valamilyen receptet!

ÁGI Jó! Majd beütöm a gugliba!

APA Az mi a bánat?

ÁGI Google! Istenem! Miért kell nekem ilyen neander völgyiekkel élnem!

APA Azért, mert ez a neandervölgyi legalább tud főzni! Veled ellentétben!

ÁGI Majd én bebizonyítom, hogy tudok főzni! Találtam is egy receptet! Ez egyszerűnek tűnik!

APA Mi az?

ÁGI Bundás kenyér! Ez az! Bundás kenyeret fogok főzni!

APA Először is, a bundás kenyeret sütik! Másodszor, tojás kell hozzá, azt pedig elhasználtad!

ÁGI Akkor menj ki a boltba vagy a piacra és vegyél!

APA Nem! Ma már eleget kóvályogtam a boltokban! Nem adok rá nagyobb esélyt, hogy hazahozzak valamilyen fertőzést! Nem hiányzik, hogy betegek legyetek!

ÁGI Mintha foglalkoznál vele! Hallottam, hogy azt hazudod anyának, hogy hordasz maszkot, ha kimész az utcára, pedig nem is veszed fel, csak az eldobható kesztyűt!

APA Azért járok még áprilisban is garbóban, amikor húsz fok van odakint, mert annak a nyakát fel tudom húzni az orromig! Úgy szoktam közlekedni!

ÁGI Az nem ugyanaz! Adj pénzt, majd én kimegyek a boltba!

APA Nem mész sehová! Nem kapod el a betegséget!

ÁGI Nem teljesen mindegy már? Hamarosan az emberek nagy része elkapja. Mindjárt nyakunkon lesznek a tömeges megbetegedések!

APA Honnan tudsz te ilyenekről?

ÁGI Te veszekedtél velem folyton, hogy jobban figyeljek oda arra, mi történik a világban, ne csak a laptop előtt üljek! Most odafigyelek!

APA Most nem kellene! Annyi rémhír jön, hogy a legtöbb ember elkezd rettegni. A túlzott félelem és a túlzott aggodalom csak megöli az emberek lelkét.

ÁGI Inkább, mint hogy a testüket ölje meg! Ha mások mehetnek kirándulni, mi miért nem mehetünk?

APA Mert mások buták, mi pedig nem vagyunk azok! Ha ennek vége minden hétvégén kirándulni fogunk! Ha csak a patakpartra megyünk ki a város másik végére, akkor is!

KATIKA Miért kell nektek folyton veszekedni? Megyek inkább játszani! Nyomorult egy húsvét lesz az idei!

APA Jövőre azt is bepótoljuk!

KATIKA Elmarad a suli, elmarad a tesó ballagása, elmarad a húsvéti locsolkodás! Ha idén még a Jézuska se jön karácsonykor, nagyon begorombulok!

*Kilencedik jelenet*

APA A Jézuska jönni fog! Ne aggódj! Ő mindig jön, ha kell!

ÁGI Te is vallásos lettél, mint anya, meg a tesóm?

APA A tesód még nem fogja fel, mit jelent a vallás.

ÁGI Miért? Te felfogtad?

APA Legalább a húgod lefoglalja magát valamivel! Állj neki főzni!

ÁGI És te mit fogsz csinálni?

APA Azt, amit a legtöbb mai mintapolgár! Itthon maradok, bontok egy sört és leülök a kanapéra bámulni a tévét.

ÁGI Igazi jó apa vagy! Majd beszámolok róla anyának, milyen jól bántál velünk! Ja! Nem!

APA Én is, hogy mennyire jól nevelt és udvarias gyerekek vagytok! Ja! Nem!

ÁGI Akkor főzök egy ilyet! Majd én megmutatom! Mi ez? Sztroganoff bélszín! Apa! Van itthon bélszín?

APA Igen! A kaviár és a lazac mellett!

ÁGI És azokat hol tartjuk?

APA Ugyanott, ahol a többi gazdag ember!

ÁGI De mi nem vagyunk gazdagok!

APA Pontosan!

ÁGI Szóval nálunk nincs ilyesmi?

APA Talált, süllyedt!

ÁGI *(csörög a telefonja)* Szia! De jó, hogy hívtál! Neked szakács az apukád, ugye? Hogy most már munkanélküli, mert romokban van a vendéglátás és a turizmus? Tud mondani valamilyen könnyen elkészíthető ételt, amihez nem kell tojás? Nem vagyunk rá allergiásak, csak nincs itthon egy darab sem! Azért, mert megettem! Miért kerestél? Anyám? Lassan két hete haza se jött. Azt mondja apám, hogy azért, mert karantén alá vonták a kórházat. A dolgozók nem jöhetnek haza. Tudom, hogy a te nagynénéd öregek otthonában dolgozik! Hogy micsoda? Őszinte részvétem. A vírust kapta el ő is? Ezt nem mondod komolyan! Nálunk is ugyanez történik! Ne haragudj, de most le kell tennem! Beszélnem kell apámmal. Apa!

*Tizedik jelenet*

APA Készen van az ebéd, csillagom?

ÁGI Apa! Hol van anya?

APA Dolgozik a kórházban.

ÁGI Az igazat mondd!

APA Azt mondom!

ÁGI Most beszéltem a barátnőmmel! Azt mondja, a nagynénje elkapta a vírust abban az idősek otthonában, ahol dolgozik. Bele is halt a betegségbe!

APA Ez szörnyű!

ÁGI A szörnyű az, hogy a nagynénjének a férje nem mondta el a gyerekeknek! Két héten át azt hazudta, hogy az otthont karantén alá vonták, ezért nem mehetnek ki az épületből az ott lakók és az ott dolgozók!

APA Ez tényleg borzasztó!

ÁGI Két hete te is azt mondod, hogy anya azért nem jön haza, mert karantén alá vonták a kórházat. Apa! Él még az anyám?

APA Milyen ostobasággal tömték megint tele a fejed?

ÁGI A kérdésre válaszolj! Él az anyám?

APA Persze, hogy él! Naponta többször beszélek vele telefonon!

ÁGI Elég fura, hogy mindig akkor fejezed be ezeket az állítólagos beszélgetéseket, amikor én vagy Katika bejövünk a szobába!

APA Szoktunk intimebb dolgokról is beszélni, amik nem tartoznak rád!

ÁGI Például?

APA Például, hogy mennyire hiányzik mindkettőnknek a szex!

ÁGI Fujj!

APA Én mondtam! Te is felhívhatnád néha! Neked is van telefonod! Ha ennyire aggódsz érte, hívd fel! Tudod mit? Felhívom én! Halló! Nem veszi fel.

ÁGI Mert ott sincs! Apa! Hol van anya?

APA A kórházban.

ÁGI Mint ápoló vagy mint beteg? Vagy mint…

APA Ki ne mondd! Semmi baja nincs! Csak igyekszik a betegeket emberhez méltóan ellátni! Állj neki főzni!

ÁGI Nem tudom, hogy kell! Taníts meg!

APA Tudod, hogy én csak két ételt tudok elkészíteni!

ÁGI Tudom! Akkor taníts meg azoknak az elkészítésére! Ha te is elkapod ezt a vírust és anya se lesz itthon, valakinek főzni is kell a családra!

APA Tizennyolc év alatt ez az első felnőtthez méltó mondat, amit hallottam tőled! Először is kockára vágjuk a hagymát.

ÁGI Így?

APA Bocs, rosszul mondtam. Előbb leszeded a héját.

KATIKA Mi a baj tesó? Miért sírsz? Ne sírj! Nemsokára vége ennek az egésznek, anya is itthon lesz és csak egy rossz emlék lesz ez a járvány! Nekem is könnyezni kezdett a szemem!

APA Akkor állj messzebb a hagymától! Elég, ha a nővéred sír hagymapucolás közben! Elég erős ez a hagyma! Az én szememet is marja!

ÁGI Kész. Jött valami üzenet a telómra. Ezt nem hiszem el!

APA Baj van?

ÁGI Helga néni küldte az új leckét!

APA Nem tudja, hogy tavaszi szünet van?

ÁGI Nagyon úgy néz ki, hogy őt elfelejtették róla tájékoztatni! Azt írja, hogy csak írásbeli érettségi lesz. Gondolom, az is csak netes felületen keresztül. Az jó! Tudok puskázni.

APA Egyszer próbálnál meg becsületesen tanulni!

ÁGI Te mire mentél vele?

APA Mondtam már, hogy ne szemtelenkedj! Az én fiatal koromban nehéz volt a tanulás!

ÁGI Aha! Mert az én fiatal koromban könnyű! Gondolom, a te fiatalkorodban nem volt világjárvány! Most, ha nem értek egy matek feladatot, nem szólhatok a tanárnak, hogy magyarázza el!

APA Miért? Ha elmagyarázza, érted?

ÁGI Nem, de legalább tudom húzni az időt az órán és nem fáraszt újabb példákkal!

APA Te fárasztóbb vagy bárkinél! Dinszteld meg a hagymát, mindjárt jövök, csak ki kell ugranom a mellékhelyiségbe!

*Tizenegyedik fejezet*

KATIKA Mióta nem hívja klotyónak?

ÁGI Nem tudom! De azt se tudom, mi az a dinsztelés! Megvárom, amíg visszajön!

KATIKA Vitte az újságot is! Azt hiszem, nagy dolgot akar odabent véghez vinni! Csak szólni akartam, hogy kezdődik a tévében a kedvenc mesém! Ne zavarjatok! Ha bármilyen segítség kell, oldd meg egyedül!

ÁGI Köszi! *(telefonálni kezd)* Szia! Itt vagyok! Nem derítettem ki semmit! Nem tudok rajta eligazodni! Vagy hazudik vagy nem! Várj! Valaki kirakott egy képet az Instára! Mindjárt odaírom alá, hogy hashtag relationship goals. Láttad Kylie Jenner új fényképét? Tiszta IRL! Komolyan? Te nem tudod, mi az, hogy IRL? És én még azt hittem, apám a hashtag őskövület! Azt jelenti, hogy a valóságban rosszabbul néz ki, mint Instán! Hogyhogy nem érdekel? Igen, tudom, hogy meghalt a nagynénéd! Attól az élet még nem áll meg! Az Instagram meg a Snapchat megy tovább! Te vagy a bunkó paraszt! Halló!

KATIKA Baj van tesó?

ÁGI Azt hiszem, most offoltam ki magam a squad-ból.

KATIKA Mit csináltál? Honnan?

ÁGI Kirúgattam magamat a baráti körömből!

KATIKA Akkor azt mondd! Mit csináltál, hogy megharagudtak rád a barátaid?

ÁGI Bunkó voltam.

KATIKA Ez hihető!

ÁGI Most te is bunkó vagy!

KATIKA Ez igaz! Bocsánatot kérek!

ÁGI Oké!

KATIKA Figyelj! Szerinted fogunk mi még iskolába járni?

ÁGI Te igen. Én még nem tudom, tudok e majd továbbtanulni vagy elmegyek dolgozni. Gyorsan véget ért a mese, amit néztél.

KATIKA Csak ismétlés! Folyton csak ismétlések vannak a tévében. Nyolc éves vagyok, de úgy érzem, már mindent láttam!

ÁGI Nyolc évesen én nem értem meg ennyi mindent, mint te!

KATIKA Te nem félsz?

ÁGI Dehogynem! Mindenki fél. Az a baj ezzel a vírussal, hogy ez egy láthatatlan ellenfél. Ha látnám, hogy meg akar téged támadni, odamennék elé és jól lecsapnám a palacsintasütővel!

KATIKA Megvédenél?

ÁGI Persze! A tesóm vagy! Vigyáznom kell rád!

KATIKA Te jó tesó vagy!

ÁGI A te telefonod az?

*Mind a két gyerek telefonja elkezd csörögni.*

KATIKA Igen. Valaki megint hív a karanténkölykök csoportból.

ÁGI Engem is keresnek. Szia! Jó! Én is tudom, hogy nem kellett volna! Majd, ha lenyugszik bocsánatot kérek tőle! Most azonnal? Ha most azonnal felhívom, rám fogja nyomni a telefont! Én is tudom, hogy ezt behúztam! Neked ez cringe? Gondold el, nekem mennyire kínos! Jó! Igen, csicskagyász volt a viselkedésem! Nem tudok már rajta változtatni! Olyan jó lenne megint együtt sopeszolni, miközben röhögünk a plázapatkányokon! Hogy érted, hogy én is az vagyok? Ezzel a dumával nem fogsz előttem jaszkarizni! Én arcoskodok? Nem én plázapatkányoztam le a másikat! Igen, azt én mondtam, de csak random megszaladt a szám! Nem így akartam! Jó! Ha ez téged megnyugtat! Szia! Helló! Ne haragudj az előzőért! Csak hiányzik anya és annyira bizonytalan minden! Mintha nem lenne jövő. Olyan, mintha hiába tanultunk volna annyi éven át! Pedig én igyekeztem tanulni! Egy hármasra még Zita néninél is jó voltam a legtöbb esetben! Hívlak, ha kiderítettem, él e még egyáltalán az anyám! Kúl az ötlet. Felhívom én!

APA Kit hívsz?

ÁGI Anyát.

APA Nekem se vette fel!

ÁGI Hangposta.

APA Sok a dolog ilyenkor a kórházban.

ÁGI Aha. Vagy lemerült a telefonja, mert ő már nem tudja feltölteni. Apa! Hol van az anyám?

APA Mondom, hogy a kórházban! Dolgozik! Mit csinálsz?

ÁGI Bemegyek abba a kórházba és megkeresem! A saját szememmel akarom látni!

APA Nem mész sehová?

ÁGI Tizennyolc éves felnőtt ember vagyok! Oda megyek, ahová akarok! Ha találkozni akarok az anyámmal, nem tilthatod meg!

APA Először is, az apád vagyok és megtilthatom! Másodszor, a törvény is tiltja, hogy kimenj! Mit fogsz mondani a rendőrnek, ha megállít?

ÁGI Hogy a gyógyszertárba megyek! Orvosságot veszek szegény, beteg apámnak hazudozás ellen!

APA Magadnak vegyél hülyeség ellen! Tessék! Indulj! Menj! Menj a kórházba, ahová még a betegek rokonai se mehetnek be! Csak a portáról küldik be a tiszta ruhákat és ott veszik át a szennyest is! Gondolod, hogy téged be fognak oda engedni?

ÁGI Megmondom nekik, hogy anyukám ott dolgozik! Remélem, még dolgozik és nem valamelyik kórházi ágyban fekszik. Hallottam a tévében, hogy a legtöbb fertőzött egészségügyi dolgozó!

APA Anyád tud vigyázni magára! Itthon is folyton veszekszik veletek, amikor nem akartok kezet mosni!

ÁGI Hogy jön ez ide?

APA Van abban valami jó is, hogy így nekiindultál a világnak! Végre átöltöztél és levetted azt a pizsamát, amit öt napja hordasz itthon éjjel-nappal!

ÁGI Szeretem azt a pizsamát! Különben se mehetek ki a házból! Minek öltözzek át?

APA De azért kisminkeled magad minden nap!

ÁGI Attól, hogy itthon maradok, még jól kell kinéznem! Ha kitalálják nálam is, hogy videochat-es órákat tartanak, mint a húgoméknak, lássák már, hogy még mindig szép vagyok!

APA Az öt napja hordott pizsamád nagyon menő lehet a kamerában.

ÁGI Menő? Ki használja már ezt a szót?

APA Miért? Ha azt mondom, hogy menő, az már ciki?

ÁGI A ciki szót se használjuk! Tiszta csórókoporsó, ahogy beszélsz.

APA Mi az, hogy csórókoporsó?

ÁGI Béna.

APA Tudod, mi a te bajod? Hogy még soha nem vágtunk szájon, amikor elkezdtél szemtelenkedni! De annak is eljön az ideje!

ÁGI Meg akarsz ütni? Rajta! Feljelentelek gyerekbántalmazásért!

APA Hirtelen gyerek lettél? Már nem vagy tizennyolc éves felnőtt? Egyébként a bíróságok is zárva vannak! Hol jelentesz fel?

KATIKA Ne kiabáljatok már! Teljes hangerőn nézem a Spongyabobot és egy szót se hallok belőle miattatok! Mégis mi bajotok van nektek? Agyatokra ment a bezártság?

APA Igen kicsim. A tehetetlenség ment az agyunkra és nem tudjuk, mit tegyünk!

KATIKA Miért nem fordultok Istenhez? Most szépen leülünk ide a konyhaasztalhoz és imádkozni fogunk!

APA Gondolod, hogy Isten segíteni fog a mi problémánkon?

KATIKA A világban zajló eseményeket elnézve van most neki elég dolga. De tudom, hogy segíteni fog!

ÁGI Én ezt nem hallgatom!

KATIKA Visszaülsz!

ÁGI Nekem egy nyolc éves nem fogja megmondani, mit tegyek!

KATIKA Emlékszel, amikor elvetted a macimat és akkora hisztit levágtam, hogy az összes szomszéd idecsődült? Megint meg tudom csinálni! Nem fogja őket érdekelni a karantén! Mind ide fog rohanni!

ÁGI Az űbergáz volt. Jó! Maradok!

KATIKA És imádkozol is!

ÁGI Azt se tudom, hogy kell!

ÁGI Csak szívből mondd a szavakat! Apa! Te kezded!

APA Mi Atyánk, ki vagy a mennyekben, szenteltessék meg a te neved; Jöjjön el a te országod; legyen meg a te akaratod, mint a mennyben, úgy a földön is. A mi mindennapi kenyerünket add meg nékünk ma. És bocsásd meg a mi vétkeinket, miképpen mi is megbocsátunk azoknak, a kik ellenünk vétkeznek; És ne vígy minket kísértetbe, de szabadíts meg minket a gonosztól. Mert tiéd az ország és a hatalom és a dicsőség mind örökké. Ámen! Így jó, Katika?

KATIKA Elmegy.

APA Elmegy? Ez a Miatyánk volt! Csak ezt az egy imát ismerem!

KATIKA Istenem köszönöm neked a csodálatos szüleimet, a tesómat, a barátaimat, az osztálytársaimat, a nagypapámat és a nagymamámat! Kérlek, hogy vigyázz ránk! Senki ne kapja el a családunkban ezt a csúnya vírust! Különösen vigyázz anyára, aki életeket ment! Ő a te egyik nagy segítséged itt a Földön! Kérlek, hogy a bezártság okozta veszekedést és elhülyülést a gyerekek és a szülők is jól viseljék! Ne a viszály üsse fel a fejét a családokban, hanem a szeretet, amelyet Jézus Krisztus is hirdetett. Kérlek, ne veszekedjen annyit apa és a tesó! Most se tudtam nyugodtan végignézni a Spongyabobot és te tudod, mennyire szeretem ezt a mesét! Kérlek, vigyázz ránk! Ámen!

APA Biztos jó ötlet Spongyabobot belekeverni egy imába?

KATIKA Mindegy mit mondasz. Isten érti.

APA Isten azt is érti, mit mond a nővéred? Mert én nem mindig szoktam!

KATIKA Igen. Isten minden nyelvet ért. Tesó! Te jössz!

ÁGI Istenem! Én most csak random fogok hozzád imádkozni, mert nem igazán tudom, hogy kell, csak a húgom kényszerít rá. Please értsük meg jobban egymást apával! Szeretném, ha jobban shippelnénk egymással.

APA Mi?

KATIKA Ne szólj bele! imádkozik! Szeretné, ha jobban összeillenétek!

APA Te honnan tudod ezeknek a szavaknak a jelentését?

KATIKA Két hétig ő vigyázott rám! Muszáj volt megtanulnom őket, hogy értsem, mit akar!

ÁGI Csend! Titeket nem zavar, hogy épp egy epik beszélgetést folytatok Istennel?

APA Bocs! Folytasd!

ÁGI Köszönöm a húgomat, aki össze próbál bennünket tartani. Tudod, hogy eddig ezt anya tette, de ő most nincs itthon! Istenem, ha tényleg létezel, tegyél nekem róla tanúbizonyságot és küldd haza anyát egészségesen minél előbb! Ámen!

KATIKA Ámen.

APA Szerintem is ámen. Ha el akarsz menni itthonról, menj! Nem tartalak vissza.

ÁGI Maradok. Van valami megnyugtató ebben az imádkozás dologban.

APA Én is lehiggadtam. Ne haragudj!

*Ajtócsengő hallatszik*

KATIKA Csengettek.

APA Mi is halljuk! Ki az az idióta, aki nem fogja fel mit jelent az, hogy maradj otthon? Megnézem ki az!

ÁGI Biztos Győrfi Pál ellenőrzi, hogy itthon vagyunk-e.

KATIKA Az ki?

ÁGI Az a bácsi, aki folyton azt szajkózza az interneten, meg a tévében, hogy maradj otthon!

KATIKA Ki volt az?

APA Nézzétek meg magatok!

KATIKA Anya!

ÁGI Anya hazajött!

APA Nem azt mondtad, hogy a kórházban vagy? Már úton voltál haza, csak meg akartál minket lepni? Sikerült! Ne tudd meg, milyen állapotok voltak a lakásban, amíg nem voltál itthon! Segíts helyreállítani a családi békét ebben a felfordult világban!

*Sötét*

2020